khistorydata/jeongjo-sjw-relations huggingface dataset:
정조 9년 · 목
禮曹啓言。因安東幼學金復運等上言。有贈判書金宇顒書院賜額當否。有議大臣稟處之命矣。就議于時原任大臣。則領議政徐命善。右議政洪樂性。領敦寧鄭存謙。判府事李福源。俱以爲書院賜額。事體至重。 先朝受敎之後。尤無可論云。請勿施。允之。又啓言。南原幼學黃得中以其五代祖武愍公進。壬辰立殣。爲中興首功。請依故忠烈公宋象賢。文烈公趙憲。忠烈公高敬命。忠壯公李福男親盡不祧之例。至請同被恩典矣。黃進忠烈。實不讓於四人。而旣與故忠臣金千鎰。崔慶會同享於晉州彰烈書院。屢被 列聖朝致祭酬褒之恩。則許其不祧。非所靳惜。而事係恩典。前此許施。必待大臣稟處。有非臣曹所敢擅便。請上裁。敎以議大臣稟處。○備邊司啓言。因濟州幼學梁擎天上言高浮良三姓廟賜額事。依下敎就議大臣。則領議政徐命善。左議政洪樂性。領敦寧鄭存謙。判府事李福源。皆以爲高浮良三姓。旣是耽羅開荒之人。則與他院宇有異。且島中民人。慕其遺澤。廟焉而祭之者久矣。特頒三字之璇額。以副一域之群情。實合綏遠之道云矣。事係恩典。請上裁。敎以依諸大臣議施行。
정조 9년 · 강
德興大院君墓所。 昌嬪房墓所修改時執事官。命道內守令差送。
정조 9년 · 목
禮曹啓言。 德興大院君墓所修改。 昌嬪房墓所莎草修改吉日。今二月二十一日擧行。而告由祭同日設行。祭物令本道進排。祭文令藝文館撰出。祭官依例令內侍府擧行。別定差使員者檢。而修改所用雜物及役軍。量宜定送事。請分付本道。敎以依所啓施行。執事官。道內守令察訪中差送。內侍執事。勿爲磨鍊。此後依此定式施行。獻官以附近邑郡守以上守令爲之。 大院君墓。則以堂上守令或牧府使中爲之。亦爲定式事。一體分付。
정조 9년 · 강
慶尙監司鄭昌順陳疏請往省先壠。賜批許之。
정조 9년 · 강
玉堂聯箚請寢成命。賜批。修撰金啓洛。成種仁。副修撰兪漢敬。
정조 9년 · 목
箚略曰。卽伏見傳敎下者。因罪人李萬軾之子擊錚原情。有依前下敎擧行之命。臣等竊不勝憂歎之至。噫彼萬軾。本以釁孼。又參凶論。當初酌配。已是失刑。昨秋量移。亦有防啓。則其子之肆然鳴冤。極涉無嚴。今若因此而遽命減等。則竊恐凶孼之徒。擧懷覬覦之心。此豈細故也。至於諸罪人之依赦典一體減釋之敎。亦有所萬萬訝惑者。究厥負犯。俱係深重。昨年肆赦之寬典。寔出廣慶之聖意。則臣等雖甚愚迷。亦豈不思所以仰體。而若其罪係難赦。法非可貸。則豈可與尋常罪辜之遇赦疏放者。比而同之哉。亟寢成命。使義理明而隄防嚴焉。批以。向於臺啓。以量處爲批。伊後因憲臣所啓。亦以從當處分爲批矣。昨日上言回啓事。因此思之。使之竝依初下敎擧行。蓋以昨秋赦令。不可不宣布故耳。其中多是減等之類。與全釋尤異。此非忽於隄防而然矣。
정조 9년 · 강
行召對于誠正閣。承旨洪文泳。玉堂金啓洛。兪漢敬。閣臣李崑秀。假注書朴耆壽。史官車亨逵尹行任。
정조 9년 · 목
因初度呈辭。敎以。纔遭人言。宜欲一遞。兼帶判金吾許遞。此呈辭還給。
정조 9년 · 강
重推承旨安聖彬。
정조 9년 · 목
敎曰。徼繳還亦有許多般。幺麼刑曹罪人。皆欲覆逆。則事體不已屑越。擧行與否。付之該曹足矣。此等生疏之承宣。不足深責。右承旨安聖彬。姑先從重推考。又敎曰。近來國綱雖曰鮮弛。院規亦云掃地。而公麼院吏。徼繳還公事。此前所未聞之事。大抵刑曹草記批旨。頒布已過數時。密對承宣。勸使推來徼繳還。此事發覺後。尋常處之。來頭之弊。誠有難言者。該吏出付刑曹。嚴刑絕島。勿限年充軍。連値齋日。刑推則令道伯擧行。待城門開。卽爲押付。
정조 9년 · 강
刑曹以義州童蒙沈陽重擊錚原情覆啓。
정조 9년 · 목
該曹啓言。義州童蒙沈陽重擊錚原情草記。有原文案刪節。謄出別單。更具意見草記事命下矣。龍漸本以灣校。帶軍哭監官。太米以色吏。同處山城。埋地餉銀三百五十兩。合謀偸出。將賣之際。爲買者之發告。二百兩銀子執贜。其偸出情跡。明白無疑。龍漸爲首。太采爲從。屢年推覆。結案詳覆。竝照不待時之律。蓋律文不分首從故也。法意甚嚴。不可低仰。請依前照律處斷。敎以。三百兩銀。二人寘法。不可無審量之擧。取考原文案。前道伯或有傅輕之議。年前啓覆時。姑不置法。文案特命留置本曹。意蓋在焉。沈龍漸減死酌放。干連李太采情跡。尤有間焉。亦卽酌放事。分付道臣。
정조 9년 · 강
重推原春監司徐鼎修。
정조 9년 · 목
備邊司啓言。依傳敎過時未婚葬之類。全不願助與願助而不報營委折。原春監司徐鼎修處。發關査問矣。卽見所報。則以爲蔚珍。金城。洪川。安峽等四邑。果有略略助給者。而物種零星。初不煩報云。三陟。高城。平昌等三邑。前日所報外。又有助給者。竝爲修報云。其餘春川等十三邑。多般搜問。果無過時者。更以無乎報來云矣。若使列邑惕念擧行。則豈有初則漏落。末乃追報之事乎。一依他道例。不飭之道臣。從重推考。此後則各別嚴飭。從實修報之意。請分付。允之。
정조 9년 · 강
御春塘臺。行瑞蔥臺內試射。
정조 9년 · 목
具平戎服。乘輿出協陽門。由靑陽門詣春塘臺。降輿陞座。小闔門吹打。升壇報。叩頭。依例擧行。仍行試射。召入八壯士子孫前別軍職朴師儉等。○敎曰。八壯士子孫。便是軍職主人。當寘於別軍職。而丁酉沙汰。予非得已。朴師儉今可還差。其子重佐身手亦好。待師儉之老退。其代以重佐差定之意。書揭于別軍職廳。又敎曰。瑞葱臺試射時。宣傳官申義顯柳葉箭五中。直赴殿試。又敎曰。駕前嘉善李錫觀柳葉前三中四分。邊將除授。蛟龍旗馬上捧持車象健三中四分。直赴殿試。駕後出身鄭思溫騎蒭三中加資。守禦廳敎鍊官閑良車信復。閑良李宜鎭。王復珪騎蒭三中。直赴殿試。駕前出身李元翊騎蒭三中。加資。少頃還內。
정조 9년 · 강
行召對于誠正閣。承旨權以綱。玉堂金啓洛。兪漢敬。閣臣李崑秀。假注書朴蓍壽。史官金健修。尹行任。
정조 9년 · 강
命釐正堂上。更爲啓下。
정조 9년 · 목
敎曰。釐正堂上鄭昌順。移拜嶺伯。其代更爲啓下事。言于廟堂。
정조 9년 · 강
命時囚洪和輔照律。
정조 9년 · 목
義禁府啓言。江界府使洪和輔旣曰遲晩。所當照律。防禦使係是二品職。不敢擅便。請上裁。敎以。依此律施行。功議各減一等
정조 9년 · 강
遣承旨詣 弘陵　宗廟　永寧殿　景慕宮。奉審摘奸。
정조 9년 · 목
弘陵忌辰。在明日也。
정조 9년 · 강
命賞物稱謝。問議時原任大臣。
정조 9년 · 목
因進賀使狀啓。敎以。觀此進賀使狀啓。以進賀使行之先期入送。旣有紙地筆墨之加賞。因使行進表方物。又有玉物縀氊之賞。又於回還之日。更有綿緞一百四十五疋之加賞云。一度賞物。猶屬異例。三度賞物。在於一時。且其縀疋數爻。卽前所未有之事。我國不可無稱謝之擧。而謝使赴燕未還。更遣使行。似甚煩屑。而續聞使臣齎來登極五十年稱慶勅書。而不爲別遣勅使云。然則我國回謝之禮。不可不商量爲之。有司堂上一員。明朝問議時原任大臣後入侍。別有回咨。先爲入送。在所不已之擧。大提學同爲來待。
정조 9년 · 강
遣史官齎傳蔘料于進賀正使。
정조 9년 · 목
敎曰。卿以耆耇大臣。冒寒作行。奉慮何嘗暫弛。卽見先來狀本。則卿穩旋。欣幸萬萬。玆遣史官。齎傳蔘料。更問卿到灣後行李安信。卿須體予至意。益加自護事。史官傳諭于進賀正使李判府事。大臣如未渡江。待還渡江。卽爲傳諭。副使亦以耆社臣。萬里穩還。殊甚多幸。亦令藥院給蔘料。
정조 9년 · 목
侍講院啓言。本院說書李敬五以假注書。移直堂后。兼說書尹行任以翰林。入直下番。闕直事甚未安。司書李書九。兼司書李祖源。竝卽牌招。請以爲推移入直之地。允之。敎以。說書許遞。
정조 9년 · 강
以金啓洛爲司書。尹光普爲說書。前望也。
정조 9년 · 강
差下釐正堂上趙時俊。
정조 9년 · 목
備邊司啓言。義僧番錢釐正堂上。以刑曹判書趙時俊差下。請使之擧行。允之。
정조 9년 · 강
召見承旨洪仁浩于誠正閣。
정조 9년 · 목
仁浩曰。臣等昨以刑曹草記激繳還事。始因顚錯疏妄之失。終犯瀆冒煩猥之罪。滿心惶恧。而第念湖獄諸囚。罪關凶逆。當初發配。雖自刑曹。而顧其罪名則無異於金吾罪人。今若諉以刑曹罪人。而輒從寬典。則隄防壞損。倘復如何。伏乞收還成命焉。予曰。此事初非如是爭執之事矣。當初赦令頒布之時。旣自政院覆難。昨於頒布之後。再徼批答。承宣今又筵請收還。惟當出付該曹。任其擧行與否而已。斯速頒布。仁浩曰。昨夜批旨書出之時。旣未覆奏於前席。及夫筵退之後。始乃覺得。敢請徼還者。此固妄錯之罪。而徼還路阻之後。則終日奉寘於啓板。事面道理。殆是無前之例。臣等之惶悚罔措。不可勝達矣。今此金吾及刑曹草記批旨。乃因李之忠擊錚之故。至有依初下敎擧行之命。惟彼之忠。卽萬軾之子也。萬軾之罪犯何如。關係何如。渠之尙今戴頭。已是失刑。則縱子鳴冤。已是罪上之罪。因此而有所減等。則將有紛紜呼籲之擧。是豈嚴隄防之道哉。伏望深留聖意。益嚴懲討之政。予曰。所奏實出於嚴懲討之義。好矣。
정조 9년 · 강
遞承旨安聖彬。以趙時偉代之。
정조 9년 · 목
敎曰。不爲仕進承旨許遞。前望單子入之。
정조 9년 · 강
命此後冬至。正朝。聖節等別例賀。詳考槐院謄錄。
정조 9년 · 목
敎曰。以此抄出上諭禮部咨觀之。此後冬至。正朝。聖節及如千叟宴等別例賀謝。我國自當具方物入送。入送後亦當不爲移准。但賞物比前優數矣。然則回咨當以此意稱謝。卿等之鮮看上諭。亦如予意乎。有司堂上往復大臣。仍又詳問譯院鮮事人。詳考槐院謄錄册。卽爲論理草記事分付。
정조 9년 · 강
總戎廳以前司譯院奉事李命龜所進册子覆啓。
정조 9년 · 목
該廳啓言。臣與曾經總帥諸臣爛商詳議。則御營大將李柱國以爲今此李命龜所進北城方略志及重修火砲式。只是依樣舊本。元非創出異見。砲式之改刊云。而與元砲式參見。不過變換銃號。增刪藥重而已。沿溪貯水。不爲無據。而曾見北城形地。實無貯水之處。至於還穀之毋留野邑。軍卒之城操間行云者。不無意見。其餘養魚造麪備瓢等說。無非煩瑣膚淺之見。亦無足可採矣。從前總帥之新除。輒以此呈申。而實非緊務。故一無見施。又玆冒塵天聽。猥濫極矣云。副司直李敬懋以爲李命龜所進兩册。不過尋常節目間事。非是新奇備禦之策。至若貯水城操等事。渠敢荒亂爲說。冒塵天聽。日後之弊。恐不可遏云。禁衛大將徐有大以爲再昨年臣待罪總廳時。李命龜來見。袖示二册。不無一二可採。故欲酌量行之。旋卽遞任而未果云。臣雖伏承命龜可合窠啓下之命。癃病難動。萬無隨行之望。其子澋。待其可堪之窠差出。庶爲對揚求言之聖意。而訓鍊大將具善復意見。別無異同云矣。
정조 9년 · 강
命玉川府院君移宗奉祀。依議施行。
정조 9년 · 목
禮曹啓言。因陽川幼學劉萬興。爲其開國功臣玉川府院君劉敞嫡孫無後。以其府院君第二派十四代孫弘彩。請移宗奉祀事上言。議大臣後稟處事命下矣。議于大臣。則領議政徐命善以爲故玉川府院君嫡長孫無後。移宗奉祀。雖係變禮。功臣香火。不可遽絕。依門長所請。特爲許施。恐合事宜云。左議政洪樂性以爲移宗奉祀。事係變禮。固難輕議。而國朝之厚待功臣。永世不替。繼絕之典。亦多此例。依請許施。恐合事宜云矣。大臣之議如此。請上裁。敎以。依議施行。
정조 9년 · 강
刑曹以島配量移罪人朴宗性等。臺啓方張。不得放送啓。
정조 9년 · 목
該曹啓言。全羅道長城府朴宗性。南平縣崔潭。珍山郡李奎景等。俱以島配罪人。減等山陸。昨年八月赦典。特放事命下。而臺啓方張。故竝仍配事。草記蒙允。同年九月赦典放未放啓本中。點下三罪人。依前放送事命下。而不得擧行之意。草記入啓。未及批下矣。今此三罪人等。罪關逆獄。且臺啓蒙允之後。金吾尙未擧行。臣曹不得擧行。敎以。依下敎卽爲擧行。
정조 9년 · 강
召見有司堂上趙時俊。徐有隣。大提學吳載純于誠正閣。
정조 9년 · 목
予曰。大臣之意果何如。時俊曰。領府事金尙喆病未收議。領議政徐命善以爲己亥年皇帝七旬。進賀使入去。而庚子又送使矣。今番賞賜。至再至三。逈出常格。則在我之道。不宜歇後。又送別使爲宜云。左議政洪樂性以爲今番謝恩。自別於他。而又復送使。則不無一事兩賀之嫌。又有煩屑之慮。設令更遣謝使。若又有賞賜。則又將送使。亦爲難繼之道。稍俟冬至使回還。更爲商量似好云。領敦寧鄭存謙。判府事李福源。金熤皆以爲謝恩使未及回還。又復送使。事涉如何。少俟使行還後。更爲商量似好云矣。予曰。卿等之意亦如何。有隣等曰。謝恩順付。旣無前例。一事兩賀。亦似難便矣。予曰。誠如左相之言。隨其賞賜而輒有謝使。則果有煩屑之嫌。無論順付與別使。以此以彼。當有回咨。及今善製以寘。待使行渡江。更爲商量似好。文衡退出。出草以入。有隣曰。作隊船事。已成節目。而湖西之爲便。湖南之不便。雖云各殊。令行之初。勢難撓改。當依湖西伯狀請。初運則依此擧行。再運則觀勢變通。似好矣。予曰。此固出於爲江民之意。而許多民邑。反生他弊。則其將奈何。時俊曰。此後自上更加商量。臣等亦爲採探外方物情。當有量處之道。今年則依定式。使之載運似好。不然。當失信於江民矣。予曰。然則依此爲之。而更與舊完伯爛漫消商。後日稟定宜矣。時俊曰。臣待罪秋曹。以湖獄事。有仰達者。今番湖西諸罪人。有放送之命。而昨年屢有成命。旣不得奉行矣。諸囚之罪犯何如。關係何如。雖被嚴譴。決難奉承矣。予曰。何必如是相持乎。予曰。康命耼事。何以爲之乎。時俊曰。屢次嚴訊。終始抵賴矣。予曰。廢堰作畓。昭在禁令。論其律則全家徙邊。當初法意。在於修築潰決之堰而已。非爲作畓起墾之事。而近來專不察飭。冒禁者甚多。此後若有許施之弊。則當該堤堰堂上。不可無重勘。以此意各別申飭。
정조 9년 · 강
命李益季依例加資。吳命謙等上言勿施。
정조 9년 · 목
有司堂上徐有隣啓言。西部幼學李聖佑上言其祖益秀[季:I-PERSON]年九十一。依國典蒙恩事。聖佑限內不爲來現。故將擬仰請勿施矣。限後翌朝來訴。而取考戶籍則非益季。卽益秀。渠言不鮮文字。上言中有此誤書云。而其爲寧山君五代孫。年滿九十則的實矣。士庶年九十加資。昭載國典。所當仰請許施。而旣已限後現身。且關恩賞。何以爲之。敎以。依例加資事。分付該曹。又啓言。鳳山民吳命謙等上言。有詳査決處之命矣。蓋此畓庄。屬於壽進官免稅。而民人則稱以無土。導掌則謂以有土起訟。行査該道。査啓上來後。自本曹覆啓。姑未及判下矣。民人等不俟處分。敢又煩籲者。萬萬無嚴。上言勿施。狀頭冒濫之罪。依律勘處。本事待判下。知委該道爲宜。故敢達矣。從之。又啓言。機張金昌濟等上言。有登對稟處之命矣。歷論前縣監李景烈辦穀私賑。與客舍修葺。軍哭別備等事。請褒賞。而招問昌濟。則賑穀數爻。修葺形止。別備多寡。不能詳對。且昨年該縣以之次邑。初不設賑。該道畢賑狀本中。私賑數少之物。擧皆條錄。而至於該縣。千包之數多者。獨不擧論。則昌濟所云云之言。莫曉其何據。而觀其爲人。甚不了了。其言不可準信。上言勿施。昌濟冒濫之罪。依律勘處爲宜。故敢達矣。從之。
정조 9년 · 강
來二月初八日 大報壇 親祭時省牲省器。命當躬行。
정조 9년 · 강
命文臣製述。以十八日爲之。處所以仁政殿爲之。
정조 9년 · 강
命統營錢還之弊。明日次對稟處。
정조 9년 · 목
刑曹啓言。固城姜啓殷擊錚原情詳査。則糶糴法意。旣嚴且重。而各樣公用之以還穀例下。殆至一千六百餘石者。雖曰襲謬。違制大矣。不可以仍循舊習。有所參恕。前縣令李羽晉。令該府拿問處之。春以錢分。秋以穀收。雖從民願。亦豈無弊。自今以後。待秋貿買。一從市直而。送校分錢之謬例。永爲革袪之意嚴飭。 統營姜啓殷受彼暗嗾。必欲陷人者。不可不嚴治。照法重繩之意。分付道臣。本邑座首以下囚禁與保放諸人。請竝令放送。敎以。依啓施行。大抵統營錢還之弊。年前因嶺伯狀辭。遍議廟堂諸臣。已有別般申飭。而錢分穀斂。弊猶如前。此爲嶺民莫大之苦瘼。當初厘正使李成中所建白之本意。豈亶然哉。朝家旣聞之後。任其爲弊。不思所以拯救之方。彼嶺沿之民。將何以息肩。以此意令廟堂知悉。明日次對。論理稟處。
정조 9년 · 강
遞吏曹參判李敬養參議趙鼎鎭。以徐有防金宇鎭代之。
정조 9년 · 목
敎曰。吏曹參判參議竝許遞。前望單子入之。
정조 9년 · 강
以安聖彬爲大司諫。宋景煥爲掌令。金熙朝爲持平。鄭觀輝李崇運爲正言。前望也。
정조 9년 · 목
敎曰。在外臺諫許遞。前望單子入之
정조 9년 · 목
予曰。聞使行無事回還之報。殊用喜幸。 領議政徐命善曰。兩使臣俱以耆老之年。無病好還。誠爲多幸矣。予曰。今番謝恩使入去後。皇帝聞甚歡喜云。且其賞賜。逈出常格。在我稱謝之道。似不可草草矣。命善曰。昨日有司堂上以別使事來待下敎。臣意則順付固爲省弊之道。而冬至使行尙遠。遲待順付。事涉如何。且康熙五十二年入送進賀使。庚子又有別使。以此以彼。恐不可無別使矣。 樂性曰。臣之初意。與領相無異矣。更思之。我使之頻數。亦不無弊於彼國。而且恐有煩屑之嫌矣。戶曹判書鄭一祥曰。使行還後。又未知更有何恩賜。每每如是。則恐有難繼之慮矣。予曰。卿言果然矣。
정조 9년 · 강
命統營錢還之弊。更令帥臣爛商。
정조 9년 · 목
領議政徐命善啓言。統營錢還之弊。論理稟處事。命下矣。年前立本之防禁。蓋爲輕價厚斂之大爲民弊也。今若稱以貿穀。勒定而預授。則此是無耗之錢還與立本何嘗少異哉。此後則嚴禁此弊。毋使復踵謬習。而統營事。亦豈不可悶乎。耗穀則年年漸縮。支放則年年難繼。而勿令船運於湖南。勿令立本於嶺沿。今又竝與貿穀而禁之。則將何以辦出許多穀物。養得許多將士乎。更令帥臣爛漫商量。得一可行之策。以爲蘇殘救弊之方。乃是不可已之事。以此請分付。從之。予曰。一年斂散之數。支放不足之數。貿穀多少之數。曾經統使者陳達。 徐有大曰。大體元還二十萬八千餘石矣。漸次見縮。入於十餘萬石之內。故立本船運兩條之防禁後。本營事勢。實無支放之道矣。 李昌運曰。臣未能詳細記得。而還穀之數。今不過十萬餘石矣。予曰。湖南穀數爲幾何。趙時偉曰。折米今爲三萬餘石矣。 趙時俊曰。嶺穀則漸縮。只有兩湖之穀。而湖南爲最多矣。一自船運見塞之後。立本之法又創。而只準支放條爲之。則猶可說也。料外立本之弊。轉益滋甚。因此而邑錢還又復憑藉恣意爲之。故臣與李在簡俱有前後狀請防塞矣。李在簡曰。給錢一兩。貿粗一石者。此是統營立本之法。而其所發貿之時。亦多有勒給之弊。或有仍留本邑。待秋取耗。則一與錢還無異矣。予曰。 統營耗條作錢時。租一石之價。爲幾許乎。 有隣曰。臣在湖南時見之。則穀賊之時。一石之價。未滿一貫錢矣。命善曰。立本之法。固當嚴禁。而旣防船運。又防立本。則統營支放。實無措手之道矣。
정조 9년 · 강
許施北兵營軍需養武兩庫布木作穀之請。
정조 9년 · 목
領議政徐命善啓言。頃因監賑使李在學別單。北兵營軍需養武兩庫布木作穀便否。論理狀聞之意。覆奏行會矣。卽見北兵使閔義爀狀啓。則以爲軍需養武兩庫每年分授布木。都合爲五百二十八同四十疋零。而數爻旣多。斂散之際果有軍校輩蕩敗之弊。今此作穀之擧。實爲均俵之方。而若就兩庫中。各取三分二作穀。則名目雜出。必有混淆之弊。恐不如各取一庫。分屬穀木之爲便。而將士輩亦皆願木而不願穀。糶糴取耗後。從市直換木以用。則轉運輕易。賞給便好而旣。是軍務所用。與他營穀有異。別添會錄於軍餉簿中。犯手者居末者。依軍餉例論勘。亦依差需穀例。雖値斂歲停捧之時。期於準捧。定式施行事。請令廟堂稟旨分付矣。各取一庫。分屬布木。則果無名色混淆之慮。而邑民之受糶不多。營校之省弊過半。兩便之道。無過於此。至於取耗換木之說。視例軍餉之論。俱有意見。儘合事宜。竝依狀請。請施行。從之。
정조 9년 · 강
許施成均館錢木劃給之請。
정조 9년 · 목
領議政徐命善啓言。頃者成均館以慶科連行。物力凋殘。請依增廣 謁聖例區劃。而無前例之事。不可創開。有所防塞矣。今則 謁聖旣有成命。所當依壬寅例。以兵戶曹錢各二百兩劃給。本館形勢。與前有異。多士接待。似難以此排用。兵曹木一同惠廳米三十石加送事。請分付。從之。
정조 9년 · 강
命京船作隊節目。待明年擧行之意。分付湖南道臣。
정조 9년 · 목
領議政徐命善啓言。 湖南湖西兩道道臣。以稅大同。已多開倉出浦之邑。京船下來。有難等待。作隊一款。自明年擧行之意。論報備局。而此是節目啓下之事。不可自下進退。有所題送矣。 湖西已因特敎。依請施行。兩湖事勢。旣無異同。及今指揮。可卽裝發。作隊節目。待明年擧行之意。湖南道臣處。請一體分付。予詢惠堂。副司直徐有隣曰。作隊節目。今始頒下。而講究停當。已多年所。湖南之狀本。 湖西之節目。可按而視。乃以姑待明年。或啓或報。仍循退托者。雖緣新莅驟聞。未及審量之致。揆以事面。殊涉未安。湖南則覓船稍易。猶可爲說。而湖西則雖在收租大縮之時。裝載上納。拖至秋間。則湖西道臣狀本。五月再運。難於等待云。尤未可曉。其在守法之道。宜有勿施之請。而道臣旣以民隱登聞。自上已下依施之命。到今事勢不可不奉行。而初運執籌外諸處。及再運以後。姑令方便擧行。而五月晦六月初。如不得如期上納。則兩道道臣。自本廳筵稟論責之意。一體出擧條嚴飭何如。刑曹判書趙時俊曰。臣之愚見。與一堂上之意。別無異同。而道啓中捧納稅米。露寘浦邊。以待再運。則遇潦致傷。委吏容奸云。旣不能無慮。且作隊設行後。京船沙格之有利無害。果巳深知。而至於外邑民情之便否。猶有所未盡察者。今於道臣之請。有難防塞。第許多船隻。已皆執籌下去。若自各邑謂以作隊之明年擧行。裝載之際。托於擇船。捨此取彼。則船人之狼狽。當無餘地。初運船隻則一依執籌施行。若其再運則自各邑毋論地土京江船。方便裝發。或値愆期。則道臣論斷。不可已矣。請以此嚴飭。從之。
정조 9년 · 강
遞知經筵趙時俊同經筵金文淳。
정조 9년 · 목
領議政徐命善啓言。有司堂上趙時俊以下位之故。備局公事。專意主管。而秋曹事務相妨。本職請今姑許遞。敎以。數遞可悶。寘之。又啓言。當此頻開講筵之時。經筵不可不備員。而知經筵趙時俊同經筵金文淳。俱不行公。請今姑許遞。從之。
정조 9년 · 강
差下堤堰堂上鄭一祥趙時俊。
정조 9년 · 목
敎曰。當初堤堰創設之意。在於修築貯水。而不在於起墾作畓也。前後邦禁。不啻申嚴。而間或有冒犯者。此專由於堤堰堂上不能察飭之致。予意則使有司堂上兼察無妨。繼自今各別擇差。另勿許施事申飭好矣。 領議政徐命善啓言。方當貯水申飭之時。堤堰堂上二員俱闕。 行戶曹判書鄭一祥刑曹判書趙時俊差下。請使之察任。從之。
정조 9년 · 강
命廢堰起耕防築給丁。必待筵稟施行。
정조 9년 · 목
領議政徐命善啓言。堤堰堂上。雖以備堂分差。而謂之別司。凡係文書。初不回公。題狀發關之際。下吏舞弄。難保其必無。堤堰漸縮。此後則稱以廢堰。許民起耕。稱以防築。調給軍丁等事。該堂毋得壇斷。必待大臣筵稟蒙久後。始乃題給。請定式施行。從之。
정조 9년 · 강
差下通編校正堂上金魯鎭。
정조 9년 · 목
領議政徐命善啓言。通編校正堂上鄭昌順移拜嶺藩。其代以禮曹判書金魯鎭差下。請使之擧行。從之。敎以。寶鑑印役。重臣鄭昌聖終始監董。今番印役時。亦以此重臣使之監董。
정조 9년 · 강
命三曹郞官該司判官作窠。以庶類擬入。排望之際。通同排擬事。一體申飭。
정조 9년 · 목
敎曰。向以庶類疏通事。已有許多酬酢。今番不可無稟處變通。而銓曹亦當著意擧行。中庶中亦豈無可合州郡之才乎。無論其窠。酌定以數三窠。以爲次次遷移之地。此後若無遵行之事。則當該銓官。雖至遞罷。未爲不可。 左相前有所云云。先爲詳陳。 左議政洪樂性啓言。臣依聖敎。往復諸大臣。則領敦寧鄭存謙以爲。甄復調用之尙今廢閣。特銓曹未之奉行耳。今此修明之論。豈有異見判府事李福源以爲。察訪監牧官。曾有甄復之例。此中一窠。定爲甄復之窠似好。判府事金熤以爲。平日無所商量。猝難臆對云。 領相今方入侍。當有仰達矣。領議政徐命善啓言。每於甄復之出。參用中庶。頻頻察飭似好。兵曹判書李在簡啓言。復職一窠。此在銓曹之擧行。不必指一定窠矣。 吏曹判書李命植啓言。今果以掌儀一窠。作爲各岐甄復之窠。其於笏記呼唱。則如執禮之爲。似好矣。從之。敎以。丁酉節目之至于今不爲遵行。誠甚慨然。至如三曹郞官及判官等窠。爲先備擬。以爲次次疏通之道似好。領議政徐命善啓言。臣每於銓官問政時。輒以節目之何不遵行爲言。則皆以爲。判官郡守之窠。備望之人。欲擬而未果云。而如果有必擬之意。豈可難於備望。因循至此乎。此實前後銓官不肯著念擧行。臣嘗慨然矣。敎曰。雖以排望言之。參下序陞之際。初無區別。則獨不可通瀜備擬參上窠乎。如是然後可爲許要之一道。吏曹判書李命植啓言。參下序陞。雖爲通瀜排擬。而郞署等望。姑難遽擬矣。禮曹判書金魯鎭啓言。惟在銓曹之酌量排擬矣。司直鄭昌聖啓言。如故參判崔岦。亦爲禮曹亞堂。伊時未聞以一般人備望。況都政序陞之際。初無區別。則獨於遷移之窠。何必持難乎。敎曰。以庶類疏通事。才有飭敎。今日筵中。亦有多少酬酢。大抵丁酉節目。尙不遵行。朝家之失信大矣。又復抛寘。不責成效。渠輩落莫。姑捨是。殊乖疏菀之本意。又若許要一款。有名而無實。文臣之經三曹者。僅只是一二人。而蔭官之判官。絕未聞差擬。始自今日政。一導丁酉節目。著意修明。近來凡事任之。決知無其效。三曹郞官該司判官。雖無見闕。其令作窠。以庶類備擬以入。又因言端。亦有飭諭者。排望之際。無或較量。通同排擬。一體申飭。通擬然後。似可言許要。竝令銓曹知悉。
정조 9년 · 강
命能郞二窠。依前啓下。
정조 9년 · 목
敎曰。能郞本是中庶之窠。而間宣薦出身及守部出身之分屬禁軍騎士。以此能郞二窠移屬靺韋矣。近聞武弁則以出六之仕久。率皆不願云。故前以還屬當否。問于卿等矣。且今大典通編刊印在卽。及今變通爲好。卿等之見何如。 領議政徐命善啓言。向以庶類疏菀之道。已有所俯詢仰對者。及今還屬。儘合通變之政。左議政洪樂性啓言。今以二窠還屬。恐無稱冤之端。敎曰。將臣亦陳所見。猶以武弁之抑鬱爲念。則禁軍騎士各許出六岐一窠爲好乎。司直李柱國啓言。能郞初非宣薦窠。則還屬本窠。似無稱冤之端。咸春君李昌運啓言。能郞旣非宣薦。還屬本窠。恐無稱冤之端矣。敎曰。此特復舊制而已。別無奪此與彼之嫌。能麼兒郞廳二窠。以中庶中依前啓下。時任郞廳。令該曹出六區處。
정조 9년 · 강
改差禮曹正郞李載徽等。
정조 9년 · 목
禮曹判書金魯鎭啓言。本曹連値公故。郎廳適多在外。未免苟艱。事甚可悶矣。予曰。在外郞官誰也。魯鎭曰。正郞李載徽佐郞柳畊。以致祭事奉命下去。正郞鄭重祿受由下鄕。未及上來。竝請改差。從之。
정조 9년 · 강
命李魯春配所。卽爲磨鍊。
정조 9년 · 목
敎曰。尙今相持。出場無期。不囚不問。不竄不宥。寘之保授之中。寧有如許事理。已以此意有多少筵敎於禁堂有。李魯春配所。卽爲磨鍊草記。
정조 9년 · 강
許施康津縣宋氏旌閭之請。
정조 9년 · 목
禮曹判書金魯鎭啓言。前因刑曹草記。康津奴路產爲其主宋氏捐生殉夫事。至於擊錚。有次對稟處之命矣。當初道臣査啓中。夫死之後。飮藥自裁的實云。卽此一節。不可無激勵之道。而爲主干恩。事在令前。 康津縣宋氏。似當許以旌閭之典。而事係恩典。請上裁。從之。
정조 9년 · 강
召見承旨朴祐源于重熙堂。
정조 9년 · 목
敎曰。今日賓對筵話。多有可觀。注書出去。令廳注書從速出草書入。其中庶類疏通擧條。尤有關係。爾於閣外受簡通。速爲書入。○又敎曰。政望斯速入之。○又敎曰。朝筵已以通瀜備擬之意。措辭下敎。至今出擧條分付矣。觀此望筒。似由於當擬之人不乏。而與筵敎本意稍異。若此則烏在其許通之意哉。待後窠一依筵敎擧行之意。申飭銓曹。
정조 9년 · 강
命武愍公黃進施不祧之典。
정조 9년 · 목
禮曹啓言。因南原幼學黃得中爲其五代祖武愍公進。請不祧事。議大臣稟處事。命下矣。就議于時原任大臣。則領議政徐命善以爲。故武愍公黃進之立慬偉節。卓犖可稱。旣給復旌閭矣。又建祠賜額矣。又賜諡致祭矣。 列聖朝酬褒之典。若是其盛矣。則今於不祧之請。恐不必靳持。依忠壯公李福男例。許施恐合事宜。伏惟上栽云。左議政洪樂性以爲。故武愍公黃進之忠烈。旣有先正之實紀。屢蒙 列聖朝施褒之典。則依忠烈公宋象賢等四人例。許其不祧。恐合事宜。伏惟上栽云。領府事金尙喆病未獻議。領敦寧鄭存謙判府事李福源。典時原任大臣議同云。臣之微見。前已覆秦。請上栽。敎以。依議施行。
정조 9년 · 강
命計士康命耼李仁哲等。更加刑訊。
정조 9년 · 목
刑曹啓言。 計士康命耼宮盟李仁哲等。屢次嚴覈。終不吐實。如此之類。不可不懲一勵百。更加刑訊。期於輸情。尹鳳儀李庭律等。始雖入於㗖利誘引。竟不免於被斥自退。則合有忝恕之道。請竝爲分揀。允之。敎曰。觀此康命耼李仁喆等更推。所爲節節無狀。 命耼以今日筵中諸宰所奏觀之。平日奸竇。都在欺人偸財。此等之類。屬之捕廳。繩以治盜之律。未爲不可云者。誠切至之論也。大抵朝家以愛恤宮房之至意。分付內司。遍尋可合莊土。使卽望定。渠亦人耳。寧容作奸於此事乎。近聞宮房言。所謂命耼者。種種行惡之習。不一而足。陳告之時。欺賣宮房。打量之際。討食民人。甚至旣自該宮房句管。便是有土也。設令未出稅於戶曹。土稅該宮房自可次知。命耼自初至終。符同宮盟。偸竊情節。明若觀火。內需司之所査究者。名以法曹。迄不覈出。卿等推考。待明朝更爲開坐。各別施威。期於得情。偸食物件。一一査出。當刻內推給該宮房後草記。原供招。以啓目修正入啓。且況打量成册中。六邑廢堤。合爲八十處云。而初則無論蒙利與未蒙利。陳廢與不陳廢。混同陳告。要作已物。今乃一反前說。惟以牢諱爲事。此等獰頑之漢。殺之無惜。至於打量時奸情。不問可知。又何敢欺隱乎。明日雖終日取招。待直招然後捧供修啓目入啓。仍又文移戶曹。更定幹事計士數人。分遣六邑。詳細打量。不多日上來。俾無逗留貽弊之患。上來後陳起結數。仍令戶曹草記。此意亦爲分付內需司。
정조 9년 · 강
正言李延伋陳疏請寢李萬軾量移之命。賜批。
정조 9년 · 목
疏略曰。今此李萬軾依前下敎擧行之命。奚爲而有此過中之擧也。夫以萬軾之罪犯。當初酌配。已失太寬。及遇莫大之慶。雖施量移之典。道臣旣請寢矣。該府又防啓矣。爲萬軾者。固當縮伏。今乃使其子肆然鳴冤。此又罪上添罪。如是而若不嚴懲。則方來之憂。有不可勝言。亟寢成命。批以。已悉諭諸批矣。
정조 9년 · 강
有政。吏曹判書李命植。兵曹判書李在簡進。
정조 9년 · 목
以鄭趾煥爲大司諫。韓光近爲司諫。李祖源爲執義。宋銓爲獻納。 朴長卨朴孝參爲掌令。申史澳爲持平。李敏采柳畊爲正言。姜忱爲校理。 嚴思憲爲修撰。 林道浩爲副修撰。金履素爲判義禁。 洪良浩爲同經筵。尹蓍東爲戶曹參判。 徐有防爲右尹。○再政。以李顯靖爲弼善。金文淳爲左尹。徐郁修爲泰川縣監。 安昌君憬爲都總管。 邊得讓李文源爲副總管。朴亨源爲武兼。 安秀民爲守門將。亨源以下竝初仕也。
정조 9년 · 강
御仁政殿。行文臣製述。讀券官徐命善。吳載純。 閔種顯。對讀官李時秀。 朴天衡。李度默。 權★(亻+嚴)。
정조 9년 · 목
具翼善冠袞龍袍。乘輿出仁和門。請仁政殿陞座。 試官率應製文臣入就位。行四拜禮。○以擬唐太子詹事右弼率李勣謝於除拜之日。諭以我兒新登儲貳。卿舊長史。故有是除。雖屈資階。可勿訝爲表題。以賜綃長源順德爲論題。予曰。製表人坐東庭。論則坐西庭。少頃降座。乘輿由仁化門還內。
정조 9년 · 강
命嶺南 胎封修改處。待秋擧行。
정조 9년 · 목
敎曰。慶尙監司入侍。鄭昌順進伏。予曰。昨年嶺南。旣未大登。今年年事。又難預知。須下去著意爲之。且以漕倉事言之。往往有臭載之弊。弊在漕卒云。各別申飭。 昌順曰。道內 胎封有頉處。前因禮曹草記。有待春巡奉審後狀聞修改之命矣。 胎封所在各邑。散在涯角。程途遙遠。若遍爲奉審。則當至四月望念。而政當農時。旣有不可以農時爲拘。則今春巡行。當依前敎。盡爲奉審乎。毋論此後春秋巡行。隨其巡到邑。次次奉審乎。不可不筵稟定奪。故敢達矣。敎以。不得不修改處。待秋巡時擧行。
정조 9년 · 강
許施嶺伯褊裨帶去之請。
정조 9년 · 목
昌順啓言。 嶺南三倉漕船點發。例在於三月望間。漕倉事目。至爲嚴重。道臣親往都會。董飭點船。道臣不往之漕邑。則必遣幹事褊裨。使之點檢。臣於到營後。亦當卽發點船之行。而褊裨中幹事者。不可不擇送。故軍器僉正沈寬鎭。欲以褊裨帶去。方帶實職。一經筵稟。方可率往。敢達。從之。
정조 9년 · 목
敎曰。庶類疏通擧條有誤。令廳注書改釐以入。○又敎曰。侍從堂上堂下罷削人。竝敍用。
정조 9년 · 강
遞右尹蔡弘履。
정조 9년 · 목
敎曰。在外亞尹許遞。明日政差出。
정조 9년 · 강
校理安策陳疏乞郡。批令該曹稟處。
정조 9년 · 강
大司諫安聖彬陳疏懲討。賜批。
정조 9년 · 목
疏略曰。卽伏見傳敎下者。有李魯春發配之命。噫嘻。窮天地亘萬古。所未聞之夏賊出。而黨與之糾結者。一不鋤治。爲今日臣子者。莫不腐心痛骨。而惟彼魯春翻身投疏。自干天誅。今此發配之命。豈非失刑之莫大者。而群情之情鬱。倘何如哉。伏乞亟寢成命。批以。所陳已諭諸批。爾其勿辭察職。
정조 9년 · 강
獻約宋銓陳疏乞遞。兼陳懲討。賜批。
정조 9년 · 목
疏略曰。臣家有拘忌之疾。將擬出避他所。忽伏奉除旨。召命踵到。竟犯違傲。實非義分之所安。亟進臣職。仍治臣罪。臣於近日所下處分。竊有所憂慨者。李魯春非爲其情狀之未露。欲究指嗾之所在。何一不鉤問。徑出獄門。直施編配之典哉。臣謂亟收成命。嚴囚設鞫。斷不可已也。且臣伏見喉院之前後繳還。昨年下敎。雖出於廣慶之聖意。而伊時道臣之防啓。有司之覆難。誠以此輩罪在罔赦故耳。更乞卽允承宣之請。收還過中之敎焉。批以。所陳已諭諸批。爾其勿辭察職。
정조 9년 · 강
持平李晴上疏陳勉君德時政。賜批。
정조 9년 · 목
疏略曰。伏奉除旨。以臣爲司憲府持平。適在鄕廬。未及承聞。只以郊幸隔日。不敢偃處。罔夜上來。袛伏路左。召牌儼臨。陪扈有命。臣於是章皇出肅。而實不知所以自措也。特遞臣見帶之職。臣竊伏惟念帝王爲學。與匹庶有異。蓋其立志尙患未固。制治不得其要。講讀而少體行之工。事爲而多姑息之弊。心存奪勵而或狃於小安。政懋振作而每患於循常。施措多近於文具。聰聽過詳於細務。未嘗罪一言官。而亦未見採用之實。每欲痛戒侈風。而終未聞儉約之效。夫人君一國之標準。而殿下所以存心而出治者。顧未免如是。則其亦無惑乎。且今在廷之臣。非不掄揀。而未聞有經濟之才。任事之臣。雖無權奸。而間或有闒茸之輩。愛君不如愛身。好義不如好利。大官不能出脫於富貴。小臣不免冒干於榮祿。以故居廟堂者。不以濟時救民自任。處臺閣者。不以格君正誼爲責。賓對建白。不出文書細瑣之務。經席謨獻。率多功利卑近之說。遇事無擔當之意。進言有依違之態。夫元首必資於股肱。而群臣之所以事君而奉職者。若是其卑下。則又何怪乎政日乖而事日非也。嗚呼。知得如此是病。不如此是藥。伏願毋曰學已至而治己成。益勉踐行之工。臣嘗聞朱子之言。曰邦籙靈長。專在於輔養儲嗣。夫儲嗣國本也。國本正而天下正焉。是故義經有養正之訓。恭惟我春宮邸下睿知日就於溫文。震宮已闢。离筵將設。第念岐嶷之質。未及乎就傳之齡。嬉遊之間。已暬於阿保之屬。隨處誘掖。隨事訓迪。浸漬穠郁。自然爲良知之感發。則豈不休哉。伏願深留睿念。自古建官設職之義。蓋嘗爲官擇人。而不是爲人擇官。則其在惟其人之道。不必問東西南北。而隨才是用者。誠爲不易之道矣。夫何近日以來。排比二字。遂成一副規模。通一人則必也對擧。擬一望則惟恐偏重。蓋不如是。則群疑交集。衆謗相隨。故不得不。互對竝擬。以致色目之嫌滋廣。而公平之論不行。有識之歎。豈有其極。且夫用人。各取所長。通才誠不易得。固有能於此而不能於彼。亦有優於彼而不足於此。所以虞廷命官。各循其才。周官分職。各有所掌。而近日則不然。苟是地閥之可取。資歷之已優。則文學政事。無所不可。錢穀甲兵。無適不宜。夫以日降之人材。責之以古人之所不能者。豈理也哉。臣於是決知其能否相混。而百度不擧。伏願繼自今嚴飭銓曹。惟人是擇。惟才是用。擺脫排比之套。革祛循資之風。毋循前習。俾有實效焉。噫嘻。尹得孚之背馳國論。右袒凶賊之罪。果何如也。以夏賊之窮凶極惡。必欲血戰公議。吹噓獎拔。則得孚之黨與於此賊。的然可知。臣謂尹得孚李魯春。一體嚴鞫。各施當律焉。至若日昨諸罪人處分。又不勝萬萬憂歎之至。李萬軾之締結凶徒。譸張凶論者。此實王法之所不容。昨秋減等。亦由處分之過中。而其子之肆然鳴冤。尤極放恣。因其所訴。遽命量移。隄防之隳壞。已無可言。而況又因此而特下諸罪人減釋之命。豈可以罪關隄防。干係至重者。容易擧論乎。向來憲臣柳河源之草草一疏。不過數行依佈說去。全沒頭緖。了無沫血致討之意。不免含糊塞責之跡。名以臺章。而若是草率。今始初見。論其擧措。不勝駭痛。臣謂前掌令柳河源。亟施刊削之典。斷不可已也。臣於安東幼學金復建等上言中。引先正臣文成公李珥之言。竊有所駭惑者。夫先正之卒。在於　穆廟朝甲申。而謹按金宇顒之編續綱目。乃在庚寅。然則先正之歿。實在續編前七年也。先正又安知棄世七年之後。 宇顒之有此書而先有此言乎。蓋宇顒之於先正。與之周旋經席。上下敷奏。則固當有之。而若其晩來臭味。則大相崖異。今玆復建等之譸作虛言。假托先正。以至上達天聽者。極爲駭妄。而況書院請額。卽士林之論也。非四件中事也。閤外章疏。自有其例。駕前呼籲。前古所無。此路一開。後弊難防。臣謂金復建。令攸司科治。以懲其虛妄之罪。批以。新入臺閣。能陳君德時政。予庸嘉之。當禮念。次陳輔養之說。目下悠悠萬事。豈有過於是。亦當留念。銓注之排比。予嘗切惡之。至於循資之規。便成習俗。今雖不可猝變。苟欲撟捄。豈無其方。此兩段另飭銓曹。懲討事。前已悉諭諸批。 柳河源事。原疏下語。全未記得。而爾之如是論斷。殊未知妥當。金復建不必然。爾其勿辭察職。
정조 9년 · 강
行文臣製述科次于誠正閣。
정조 9년 · 목
敎曰。文臣製述入格人。表居首三下一鄭宲[㝡:I-PERSON]成。三下李寅采。論居首三下尹九宗。表次上朴命燮等。論次上李家煥等。考例捧傳旨。○領議政徐命善曰。言路之閉塞。莫如近日。而俄見李晴之疏。亦不草草。甚是奇幸。又有大僚責備之語。臣不必用是引義。而臣亦大官中一。其所云云。猶屬歇后。在聖朝未諫之道。固當採納臺言。如臣無似。亟賜斥退。更卜賢德。區區之望也。予曰。卿言過矣。
정조 9년 · 강
命領議政省掃之行。給由馬。澆奠床備給。
정조 9년 · 강
以金載瓚爲承旨。前望也。
정조 9년 · 강
召見下直閫帥守令于誠正閣。
정조 9년 · 목
予謂全羅左水使具世勣曰。逆賊京來之被捉時。爾爲襄陽府使。伊時顚末。似必知之。詳奏。 世勣曰。京來本名海壽。素以不李爲鄕里所棄。其時完伯密啓中。有李進士云云。而京來則非進士。假一家人李東埴進士之名。故其時東埴不免誤罹。多般廉探。無參謀之跡。而京來罪惡。多從東埴知之矣。予曰。東埴之於京來。爲幾寸親乎。 世勣曰。十寸云矣。
정조 9년 · 강
命李東埴分館。令該曹卽爲區處。
정조 9년 · 목
敎曰。昨因文臣製述科次。見朴命燮名字。已有下敎於注書者。本事不但脫空。向來臺言過矣。堂后假官。今日擬入。因此思之。李東埴事。適水使具世勣辭朝。詳聞其時事狀。京來之於東埴。不但爲寸外之親。京來罪惡。多從東埴言究得。可謂有功而無罪。特以京賊之假稱進士。當初譏捕。未免誤罹。而旋卽白脫。今旣親問按事之守令。東埴毫無執言之端然。近來事。須有別白處分。庶可對揚。如未分館。令該曹卽爲區處。如已分館。堂后假官。該院序付。竝勿拘礙事分付。○予曰。近來世道漸不如故。或一姓全一族枳塞之事。是果成說乎。向日賓筵下敎。未知承旨伊時諦聽。而予之本意。必欲保合。今日得一人。明日得一人。同心王室矣。與承旨有交淺言深之嫌。雖不盡言。 承旨老成。豈不如國脈損傷之憂乎。鎭安收捨。亦非好個題目。擧世皆波蕩然後。始可用鎭安之道矣。宋載經在承旨時。以疏通自任。故據之銓任。其所對揚。未免劻勷。近日疏章下款。必添入此人矣。如有終始之效。予豈不委任。而終不若早爲區處。俾不至大狼狽矣。朝家嚮用之臣族類中。縱或有凶逆之出。以此廢枳。寧有是耶。 吏判頗有嚮往之意。庶可對揚。而近日世道。譬如人之有痼疾。已到無可奈何之境。不善用藥。則不但難望其瘳病。必有殞厥身之慮。世道之至此。毋或氣數之使然耶。承旨洪文泳曰。向日賓對。臣以玉堂昵侍前席。伏承縷縷聖敎。全保世臣之盛德。逈出尋常。不勝感泣之至。逆賊豈有大小輕重之別。而至如夏賊。卽生民以來所未有之劇逆。臣以問郞。目擊其鞫獄。腐心痛骨。其所懲討隄防。百倍他賊。而外此諸賊姻親之疏遠。無干連者。豈可永枳乎。宋載經則儘有罪矣。雖口傳政。隨窠必擬。有若見逐者之急於遂事者然。以致平地風浪。起於俄忽之間。遂使世道又復如是壞了矣。吏判連承聖敎。方欲對揚矣。予曰。如能至誠對揚。毋負朝家委任之意。則豈非朝廷之幸。
정조 9년 · 목
以李祖源爲承旨。李聖主爲右尹。
정조 9년 · 강
配韓聖養于海美縣。
정조 9년 · 목
義禁府啓言。時囚韓聖養原情判付內。鎭營此等之弊。前已隨現痛禁。從重勘律事。命下矣。 韓聖養杖一百收贖。告身盡行追奪。海美縣徒三年定配押送。允之。敎以。如有功議。各減一等。
정조 9년 · 목
禁府啓言。鐵山前府使田光說原情。泛稱遲晩。所當請刑。曾經宣傳官。請除刑議處。允之。○又啓言。 固城前縣監李羽晋原情。泛稱遲晩。所當請刑。曾經侍從。請除刑議處。允之。○又啓言。前別提安祜原情。其所納供。糢糊爲說。泛稱遲晩。所當請刑。年過七十。法不當請刑。請上栽。敎以。如無切急之情冤。必不敢若是煩籲。此囚放送。原訟令該司從速決給。俾無更訴之弊。
정조 9년 · 강
吏曹參判徐有防以母病陳疏乞遞。批許救護。
정조 9년 · 강
吏曹參議金宇鎭以父病陳疏乞遞。批許救護。
정조 9년 · 강
掌令朴長卨以父病陳疏乞遞。兼附懲討。賜批。
정조 9년 · 목
疏略曰。臣伏見傳敎下者。有李魯春配所。磨鍊草記之命。竊不勝憂歎之至。以殿下明聖之德。何乃作此過中之擧也。更加三思。亟寢發配之命。臣之八耋老父。素抱貞疾。每當換節之時。發作無常。有時眩昏。委席叫苦。臣方左右扶將。按住不得。實無離捨供職之。路伏乞特解見職。以便救護。批以。所陳已諭諸批。爾其勿辭。救護父病。
정조 9년 · 강
掌令宋景煥上疏懲討。兼陳廣言路招山林擇守令。賜批。
정조 9년 · 목
疏略曰。自有君臣以來。豈有如夏賊之元惡大憝哉。舊根未鋤。新芽復生。又至於國榮德億之變而極矣。 李魯春尹得孚又從而跳踉。忽地投疏。有不忍正視。處分漸至於從輕。群情益激於緩討。此豈非大可寒心哉。惟彼金鍾秀。孤恩負國。亡念委托之盛眷。臣謂李魯春尹得孚。設鞫得情。金鍾秀削黜之敎。亦命還收。以嚴隄防。以絕奸萠焉。國之有言路。猶人之有血脈。宜其有通無閼。有疏無滯。而挽近以來。處廊廟者。以彌縫爲事。居臺閣者。以含默爲計。求助之敎。徒勤於上。進言之風。未聞於下。雖唐虞之盛。德有吁咈之美。則願治之時。亦豈無憂治之言。而公車空虛。寂然無聞。駸駸然爲三緘世界。伏願繼自今。廣開不諱之門。使忠言讜論。日陳于前焉。國之所尊禮者儒者也。絲綸每勤於廣厦。旌招屢下於丘園。宜其于于而來。與共天職。而固守遐心。遯世無悶。竊恐好賢之誠。猶有所未盡而然耳。況今東宮邸下衣尺漸長。開講有期。則左右正人。此其時也。伏願務積誠禮。頻降諭音。期於簉朝焉。國之蓄儲。將以備不虞也。國無三年之儲。國不國。今之儲蓄。豈特無三年之用而已哉。亟令廟堂另飭中外。乘此稍豐。務儲穀物。糶䊮則嚴其分留。經費則節其過濫。課農力穡。地無遺利焉。國之所以倚以爲治者。 方伯守令是也。承流宣化。方伯之職也。求蒭與牧。守令之職也。今之方伯優劣賢否。莫逃於淵鑑之下。守令節次推排。不問才諝之如何。畢竟以一麾爲歸趣。闔境愁怨。民不聊生者。往往有之。豈非大加警慮處乎。伏願另飭銓堂。勿拘資格之高下。惟取人望之素著焉。批以。上款事。悉諭諸批。開廣言路。招廷山林事。愼擇守令事。其言好矣。當留意矣。
정조 9년 · 강
行召對于誠正閣。參贊官洪仁浩。侍讀官李敬一。 檢討官成種仁。待敎李崑秀。假注書李敬五。兼春秋吳錫齡。金鳳顯。
정조 9년 · 강
詣眞殿展拜。仍詣 景慕宮展拜。
정조 9년 · 목
自內先詣 眞殿。命禮房承旨內局提調入侍。洪秀輔與徐有隣進伏。予曰。十五日大奉審。今日兼行矣。命秀輔奉出 草本。親自奉審訖。命改衣香。仍命奉安。行展拜禮訖。具翼善冠袞龍袍。從萬安門以出。乘與由仁政門。進善門。肅章門。踰建陽門。月勤門入 宮。降輿入齋殿。改具冕服。出次行展拜禮。仍陞 廟內奉審。仍行省牲省器如禮。還入大次。○敎曰。 本宮展拜時。都提調。提調。每於　神門外待令。此後 廟內奉審時隨入事。仍令定式施行。經宿時則亦令別省記入直。駕至弘化門內。命戶判入侍。予曰。今當鮮凍。墻垣頹仆處。不可不修補。商量修築。仍還內。
정조 9년 · 목
敎曰。春坊下番番次苟艱云。在外春坊許遞。前望入之。
정조 9년 · 강
召見承旨柳誼于重熙堂。
정조 9년 · 목
予曰。迎勅時所入幾何。誼曰。近千金矣。予曰。何其過用浮費乎。誼曰。今番勅行。異於他勅。故前路支待。亦皆盡心。不可異同。故所入自然過濫矣。予曰。宮墻及各處修補處。與戶曹郞廳眼同者審。及時修築宜矣。誼曰。臣俄已看審。故方欲奏達矣。予曰。然則出擧條擧行也。
정조 9년 · 강
命宮墻頹圮處。令該曹草記稟處。
정조 9년 · 목
承旨柳誼啓言。今當鮮凍之時。宮墻頹圮處。間間有之。勢將及今修改。內司僕寺後墻。別軍職廳東西墻。別監房東墻。當爲改築。昌慶宮禁川橋左右石臺。亦多頹圮處。承政院水工間後面合壁障遮處。亦爲設窓。以時開閉。似爲便宜。協陽門外堦石傾仄處。亦將修改。分付各該。司請使之擇日擧行。敎以。竝令該曹草記稟處。
정조 9년 · 강
文廟酌獻禮。命以來月旬前後擇入。
정조 9년 · 목
敎曰。 文廟酌獻禮年條。或間四五年。或間二三年爲之。不若 南殿酌獻禮之間一年。元有定式然。壬寅謁 聖之後今至四年。姑未行焉。 文廟酌獻禮。來月當爲之。以旬前後擇入。設科取人。依例擧行。令該曹知委中外。
정조 9년 · 강
命春謁當詣近 陵。
정조 9년 · 목
因禮曹草記。敎以。自今初四日至望後擇入。昨年畿民勞役不些。且今農作不遠。春謁當詣近陵。以此知悉。
정조 9년 · 강
永禧殿酌獻禮。命以旬前擇入。
정조 9년 · 목
因禮曹草記。敎以。以旬前擇入。
정조 9년 · 강
有政。吏曹判書李命植。兵曹判書李在簡進。
정조 9년 · 목
以申大升爲大司憲。李義行爲大司諫。洪周萬爲執義。宋景煥爲掌令。崔顯重爲持平。申馥爲正言。洪文泳爲弼善。金夢華爲執義。李命植爲都總管。元永龜爲宣傳官。初仕也。
정조 9년 · 강
命吏郞曺允大拿處。
정조 9년 · 목
敎曰。因亞長望之乏人。在京無故人。使之差出矣。下敎之下。吏郞之方在外任人擬入。極爲駭然。當該郞廳曺允大。事過後令該府拿問處之。
정조 9년 · 강
以李祖源爲兼司書。李書九爲司書。前望也。
정조 9년 · 강
命平康民人上言紙所之弊。更令道伯狀聞。
정조 9년 · 목
備邊司啓言。頃因平康民人蔡五得等上言。紙所之弊。詳査決處後狀聞事。行會矣。觀此原春監司徐鼎修狀啓。則本縣紙所之弊。蓋已久矣。就其中不緊名色及科外橫懲者。一竝革祛。依道啓成節目遵行。上言人察五得之虛張弊端。誣罔呼龥之罪。不可不嚴加懲勵。各別譏捕。從重勘處之意。請一體分付。敎以。紙所之弊。不可不劃卽矯捄。而以量減卷數。爲目下方便之策者。殊非端本淸源之政。辛壬兩年減給。殆過三之一。今又蠲削之。則餘數不但零星而已。來頭又或生弊。將至不期革而自革。另究生弊之故。使之別般釐正。公私庶可以俱便。更令道伯嚴飭地方官。具意見論理報來狀聞。
정조 9년 · 강
備局以前原春道暗行御史趙弘鎭別單覆啓。
정조 9년 · 목
備邊司啓言。因原春道暗行御史趙弘鎭別單蔘弊事。杆城海戶事。論理狀聞後稟處之意。覆啓分付矣。觀此原春監司徐鼎修狀啓。則蔘貢事。邑納作貢。添價取耗等節。一依道啓許施。松山偸䂨事。自營門別立科條。另加禁斷事知委。郵站事。驛奴陞吏。果爲各驛之巨瘼。此後積效功勞。實合免賤者。報營陞吏。杆城海戶錢事。侵徵旣係科外名色。自今年蕩減。一依他詳定例。計數給代。其餘田政事。江陵雜穀換作事。發關嚴飭。九郡漢戶事。請令姑寘之。敎以。東民若瘼。蔘弊最甚。而說弊易。捄弊難。尙無矯革之論。惟營作貢一事。最爲方便蘇瘼之要。大抵法久則弊生。自商而官。自邑而營。難保其十分無弊。而此在營邑設施之如何。朝家於此不必持疑。與原州補蔘穀事。而依回啓施行。道伯從厚之論。深得謀始之體。雖於節目間事。務從詳悉。庶無從後生弊之患。自本司往復本道。成出一通。以爲劃一遵行之制。如是作貢之後。如蔘戶蔘徭等許多不正各色。在所當改。而雖難一一釐正。更或有新創名目。別般侵漁之弊。則該守令。當限年禁錮。不飭之道伯。亦難免重勘。以此各別嚴飭。松山禁戢事。私山雖與封山有間。幾年長養之地。每爲貪官猾吏所染。手豈不有乖於斧斤以時入之義乎。況欲禁封山。宜自私山始。此不過廟堂監司所可管攝。則草記筵稟。亦涉屑越。而不如是則勢將一任其童濯。此後雖一株木之微。如非關由朝家。無得犯䂨事。定式施行。驛奴陞吏之弊。誠如道伯之言。依回啓嚴禁。驛路之凋殘。諸路同然。外此諸路。安知無陞吏之弊乎。一體嚴飭諸路。俾卽痛禁。杆城海戶錢事。浦氓契活。自來艱楚。三百之錢。在朝家無甚損益。在吾民從何辦出。當初補用。旣係法外。到今蠲除。無容更議。依狀請。以詳定例給代後。給代數爻。使之狀聞。田政事。江陵雜穀改色事。自廟堂更加關飭。
정조 9년 · 강
命杆城人林五同上言四條弊瘼。道伯更爲論理狀聞。
정조 9년 · 목
備邊司啓言。頃因杆城人林五同上言四備弊瘼。從長釐弊後狀聞之意。行會矣。觀此原春監司狀啓。則軍丁還上兩弊。則嶺東諸邑。特蒙曠絕之惠澤。軍額逃故之代。隨卽塡充。闔沒新舊之還。竝令蕩減。逃戶之身布還上。亦皆停退。則更無可論。結役事假。頃因暗行御史別單。以營作貢之意。自本司覆奏。而姑未判下。民習無嚴。稱以弊瘼。肆然上聞者。誠極痛駭。上言人林五同。令道臣請另加懲治。敎以。依回啓施行。蔘弊依繡啓道狀。已令釐革。本邑亦當竝入於其中。軍還兩弊。事係變通。雖不可輕議。而至若昨今年蠲免。出於爲東民奠保之意。則若其多額塡充之際。反被侵漢。蕩減之時。不卞虛實。吏則爲奸。民未受惠。難保其必無。分付道伯。另飭守宰。俾無此等之弊。結役今以一郡之故。便生列邑之弊云者。誠如道伯之言。又不可輕議。若於嶺以東九郡之中。本邑獨爲偏重。已乖歸一之制。實屬難支之歎。且朝家旣聞之後。何可以沒變通。寘而不論乎。邑報中耗前取用一款。道伯雖甚持難。如無大段掣礙之端。則以此補被。足爲矯捄之方。道伯與該邑倅。爛商熟講。更爲論理狀聞後稟處。林五同亦係民隱。不必深治。參酌懲勵放送事。一體分付。
정조 9년 · 강
命義僧所在諸道撟捄之方。令道臣具意見狀聞。南北漢支用之資。守總帥臣爛商稟處。
정조 9년 · 목
敎曰。義僧之除番徵錢。卽我 先大王軫隱恤瘼之聖德。也在昔徵番之時。一僧資裝。一寺傾產。賣器賣田。徵隣徵族。繡啓道狀之奏民瘼者。輒以此爲言。於是乎斷自 宸衷。錢以代番。使六路緇髡。擧獲安堵之樂。行之多年。有利無害。 聖敎若及於爲民除瘼之事。與良役竝稱。此予侍傍承聆。至于今莊誦不忘者也。近因僧力在處凋殘。以宂費則比昔殆同全減。而以辦出則到今益復艱辛。或有寺而無僧可徵。或有僧而無錢可責。甚至於村巷平民。替當僧役。一年二年。莫可收拾。今若謂之爲曠惠。不思所以拯捄。則此豈隨時通變。仰承 德意之道乎。今玆道啓中除穀營屯一款。僧亦民也。苟利於民。何穀可惜。而僧之爲弊。非止嶺南。則以今枵然之穀簿。何處討得幾十萬包。逐道設屯。又況各營門屯田。多有已施篾效者乎。至於兩營不緊名色之量減。雖足爲汰宂食之要道。而畢竟之守城僧卒。不可無接濟之需。則些少除減。無甚關係。若於此牽架補漏。不大更張。惟彼許多緇徒。懸望之餘。能無抑鬱之心乎。嶺南外義僧所在諸道。如有別般矯捄之方。令道臣無憚煩瑣。具意見狀聞。而南北漢支用之資。或有從長區處之道。則庶幾自此釐革。不必詢問諸道。後日次對。曾經守總兩營帥臣及時帥臣。另加爛商。同爲登對稟處。此豈予惠鮮之槪所以仰體我 先大王軫隱恤瘼之 聖德也。
정조 9년 · 강
御誠正閣。行晝講。時進官尹坊。同知事閔鍾顯。參贊官李祖源。侍讀官李敬一。檢討官成種仁。假注書李敬五。編修官吳錫齡。記事官李崑秀。宗臣安川君烓。武臣沈瑣。
정조 9년 · 목
講孟子。○命大司成持太學志入侍。閔鍾顯進太學志。敎曰。今幾告訖。可謂善成矣。鍾顯曰。此後亦多次次載錄之事矣。予曰。圓點生講製。每年別單入啓事。已爲定式乎。鍾顯曰。然矣。
정조 9년 · 강
以趙濟魯爲兼司書。前望也。
정조 9년 · 강
林川郡 宣祖大王胎室修改。命更卽關問道伯。
정조 9년 · 목
禮曹啓言。林川郡　宣祖大王胎室修補告事由謝后土祭 香祝。依例下送。令本道道臣親進董飭。該邑地方官兼監役修改。恐似便當。忠州牧　景宗大王胎室有頉處。旣未奉審。左巡後更當陳聞云。待其狀聞。請一體稟處。敎以。修改事面體重。更卽關問道伯處。不得不修改與否。使之具意見狀聞後稟處。
정조 9년 · 강
大司憲李敬養疏陳母病乞遞。批許救護。
정조 9년 · 목
先農壇節祭。在明日也。
정조 9년 · 목
訓將具善復啓言。宣傳官乃是傳命之臣。不習馳馬。則傳命遲滯。誠非細慮。本廳三次試講中一次。以騎芻七次代行。自三月至九月擧行。而其中未滿四矢之人。自該廳罰番激勸。則年少武臣之熟習馳馬。宜有實效。以此定式似好。惶恐敢達。從之。
정조 9년 · 강
以朴天行爲承旨。前望也。
정조 9년 · 강
命宣傳官李漢奎。他廳參下歧相換。
정조 9년 · 목
敎曰。宣傳官李漢奎帳前擧行。試極駭然。他廳參下歧。口傳相換。
정조 9년 · 강
命瑞葱臺追試射。別軍職李潤彬等。準職除授。
정조 9년 · 목
敎曰。 瑞葱臺未畢試。追試射時。別軍職李潤彬朴基豊徐英輔宣傳官李懋。葉芻得中。射技之超衆。合有別般施賞之擧。竝準職除授。今日政調用。已陞資者。熟馬一匹面給。
정조 9년 · 강
命金海府使有窠。以武臣守令遷轉。
정조 9년 · 목
敎曰。武臣參上出六後虛司果及登科前虛司果。積滯甚於文司果。若待此輩區處後。始用復職。則其積滯之弊。不可勝言。以禁軍積仕人。特敎陞六者。待窠先卽調用。其後則勿論司果典落職人。通瀜間次復職。因此思之。金海府使適有窠。以武臣守令中次次遷轉。備擬待窠。以時仕參上中差送。此亦疏通之一端。以此分付銓曹。
정조 9년 · 강
命外任別軍職李延弼等。遞付京職。
정조 9년 · 목
敎曰。別軍職番次苟艱。外任別軍職李延弼柳季源吳毅常。遞付京職。
정조 9년 · 강
遞承旨朴祐源。以徐有防朴天行爲承旨。
정조 9년 · 목
敎曰。左承旨。在外承旨許遞。前望單子入之。
정조 9년 · 목
以金文淳爲吏曹參判。 趙弘鎭爲校理。鄭在信爲兼文學。安★(亻+集)爲判敦寧。柳仁喆爲金海府使。李延喆爲善山府使。○再政。以申遇文爲鐵原府使。 朴基豊爲三和府使。李民秀爲海南縣監。具善德爲昆陽郡守。 鄭學畊爲三和府使。金樂祐爲長連縣監。徐有防爲右尹。李元植李尙訥爲宣傳官。金宅和爲宣傳官。初仕也。
정조 9년 · 강
以李鼎揆爲大司諫。 李敬一爲司諫。 洪樂淵爲戲納。申光祐爲正言。金履厚爲執義。韓宗纘爲掌令。金養根爲持平。
정조 9년 · 목
敎曰。 臺諫前望單子入之。
정조 9년 · 강
命价川中軍金聖魯。令道伯別歧試勇。
정조 9년 · 목
敎曰。 价川中軍金聖魯之再次捉虎。至於三頭之多。才以拔例施賞之意。判下於兵曹回啓矣。續見該兵使狀本。聖魯又此捉虎云。渠果膂力勇猛。連次捉虎。則宜有別般賞典。此狀啓。姑勿回啓。令道伯招見聖魯。別歧試勇。從所見狀聞事。令該曹行會。
정조 9년 · 강
命惠廳米三千石。明日內出給訓局放料。
정조 9년 · 목
宣惠廳啓言。戶曹判書鄭一祥以總廳請得米三千石。與本廳米相換放料事。陳達蒙允矣。軍兵放糧。非不軫念。而貢人受價。在所當恤。 總廳米之精麤。自非惠廳之所知。軍兵所不受之米。換給貢人。替受其害。揆以事面。誠極不當。旣無前例。且關後弊。不得擧行之意敢啓。敎曰。俄因倥傯。未及到底下敎矣。昨年年事。不若再昨三昨年。則莫重軍餉。以米租相雜之包捧寘者。極爲駭然。藉令新舊還餉。一時竝督。民力未暇及於穀品云。而未準捧則可也。以此等品。苟充石數。不念來歲分糴時民怨尤。豈可成說乎。朝家旣聞之後。不可寘而不論。當該總戎使。爲先越俸三等。貢人亦民也。在朝家一視之道。豈可以不合軍糧者。勒給貢價乎。以今度支所在米條。雖欲責出。無異括龜背。許多訓局軍兵企待之情。亦所當念。 總廳穀物換給事寘之。卽令戶曹以三千石價。一遵惠廳準折。明日內移送本廳。亦以本廳準折。直給願受貢人處。本廳米三千石。明日內出給訓局。眼同放料後。送錢給米受料等形止。自該曹該廳該營草記。
정조 9년 · 강
配田光說于洪州牧。李羽晋于西原縣。
정조 9년 · 목
義禁府啓言。時囚皆令次堂今日內勘處事。命下矣。時囚田光說。平安監司鄭民始査啓內。加分耗之換米。屯租之取剩。俱歸私橐。文跡分明。而事端綻露之後。由吏替當準納。則今此李仁玉之爲父稱冤。無足爲怪。當初田光說作錢取用之數。爲七百十九兩零。而竝無文跡之可據。雖憑渠輩之口招。其所作錢與貿納。俱在辛丑。而作錢則在於麥登之際。貿納則在於秋歉之後。則折錢之相左。不是異事。上項一千二百二兩內。計除六百已推之數。則六百二兩。果是李胤白未推之物。私自加分。違法折米。勅需穀物。亦非私用之物。而身爲官長。恣意冒犯。無所顧忌。揆以邦憲。萬萬驚駭。罪。取考律文。從重論。杖一百收贖。告身盡行追奪。流三千里定配。而功減一等。洪州牧徒三年定配。又啓言。時囚李羽晋。因慶尙監司李秉模査啓。刑曹覆啓內。糶糴法意。旣嚴且重。而各樣公用之以還穀例下。殆至六百餘石者。雖曰襲謬。違制則大矣。若曰取用於留庫條。則秋捧以前。當作虛留。若曰取用於分給條。則民間取受。反減實數。以此以彼。不可有所參恕。取考律文。從重論。告身盡行追奪。徒三年定配。又五年禁錮。而功議各減一等。西原縣徒二年定配。請押送。允之。
정조 9년 · 강
行晝講于誠正閣。仍召見輪對官。特進官李命植。同知事吳載純。參贊官權以綱。侍讀官鄭萬始。檢討官成種仁。假注書洪義浩。記事官車亨衢。李崑秀。宗臣安昌君燝。武臣李漢興。藥房提調徐有隣。
정조 9년 · 목
講孟子。東部奉事李師漢進前。予曰。此人是故相李浣之孫。而爲一名乎。有隣曰。然矣。予曰。昨政旣出判官。外任則亦當爲郡守矣。命植曰。然矣。
정조 9년 · 강
命宣傳官金爔仍任前窠。
정조 9년 · 목
因望單子。敎以。仍任前窠。
정조 9년 · 강
戶曹惠廳米。姑先貸用。待新捧還報。總廳未改舂正支放
정조 9년 · 목
戶曹啓言。本曹請得總廳米三千石。以惠廳米相換放糧事。筵稟定奪。而因惠廳草記。卽令戶曹以三千石價。一遵惠廳準折。明日內移送本廳。本廳米三千石。明日內出給訓局。眼同放料事命下矣。本曹錢儲本自不敷之中。冬春以來。貢價米以錢代給。故見方犯用於封不動。所餘無多。且忠廳米。以市直言之。不滿四兩錢。而本廳準折。與本曹大相不同。送價貿取。勢甚掣礙。惠廳旣以平倉米相換爲難。則三千石姑先貸用。待新捧。以米還報。總廳米則改舂正。請從便取用於來朔支放。允之。敎以。然則待新捧。卽爲還報後草記。戶惠廳均是經費衙門。而戶曹用度之不足。尙可推移稱貸。至於惠廳遺儲。決不可輕易遷動。予意本如此矣。
정조 9년 · 강
遞副校理李東稷。修撰嚴思憲。副修撰林道浩。